OVERTENT: Froland brannstasjon sto fredag kveld i full fyr. Foto: ELISABETH GROSVOLD / NTB SCANPIX

Brannstasjonen i Froland brant ned

Stasjonen er overtent og kan ikke reddes, opplyser 110-sentralen.

Audun Beyer-Olsen

Oppdatert 12. juli 2013

Artikkelen er over syv år gammel

«Alle etater på vei - Froland Brannstasjon brenner dessverre», skrev 110 Agder på Twitter fredag kveld.

- Dette er fryktelig tragisk for oss. Hele brannstasjonen er overtent. Vi har gitt opp å redde stasjonen. Det er ikke håp, sier Anita Oddberg hos 110-sentralen i Arendal, til Fædrelandsvennen.







Ifølge avisen kunne røyken fra brannen, som begynte klokken 19.11, sees fra lang avstand.

- Den er totalt utbrent med alt av utstyr og biler. Det eneste vi har fått tatt vare på var en ny traktor som sto på utsiden av stasjonen. Det var overtent da vi kom frem, sier Hans Henrik Bakke, konstituert brannsjef i Østre Agder brannvesen, til VG.

NEDBRENT: Brannstasjonen i Froland brant ned fredag kveld. Ingen personer skal ha blitt skadet i brannen. Foto: ERNEST BOSWARA

Han forteller at de også har fått kontroll på en krattbrann som var på baksiden av stasjonen.

- Sannsynligvis har brannen startet i forbindelse med brannstasjonen, sier Bakke.

SPESIAL: Dette er Brannbil-Norge

Brannsjefen bekrefter at ingen ble skadet i brannen.

- Det er en ubemannet deltidsstasjon. Vi har mistet en brannstasjon, to biler, pumper og utstyr som vi har behov for i Froland kommune, sier Bakke.

Ordfører i Froland kommune, Sigmund Pedersen, er på ferie, men har fått med seg nyheten om at brannstasjonen har brent ned.

- Dette er veldig sørgelig. Vi må få etablert en ny brannstasjon og få tak i nye biler så fort som mulig. Det jobbes allerede med det. Den står i sentrum og har vært viktig. Bilene har alltid vært på raskt pletten, sier Pedersen til VG.

Publisert: 12.07.13 kl. 19:30 Oppdatert: 12.07.13 kl. 20:39

Mer om Beredskap